Dodetal styg ná trein taxi trefFoto: Netcare 911 Die dodetal van Maandag se botsing tussen ŉ minibustaxi en ŉ passasierstrein noord van Durban het tot 15 gestyg. Altesaam 14 mense is op die toneel dood en ŉ persoon met kritieke beserings het later beswyk. Buiten die 15 mense wat dood is, is vyf mense beseer. Niemand op die trein is beseer nie. Maroela Media het vroeër berig die botsing het op die N2-snelweg by die Shakas Head-afrit naby Ballito plaasgevind. Die bestuurder het glo op die brug beheer oor die volgelaaide voertuig verloor en deur ŉ versperring langs die pad gebars. Dit het by die steilte afgery en op die treinspoor beland, waarna die trein dit getref het. Zinhle Mngomezulu, woordvoerder van die KwaZulu-Natalse padverkeersinspektoraat, het gesê volgens beamptes was die taxi glo oorlaai. Senzo Mchunu, premier van die provinsie, het belowe dat ŉ deeglike ondersoek uitgevoer sal word om die oorsaak van die botsing te bepaal.